Molitva zadovoljštine
Molitva zadovoljštine Presvetom Srcu Isusovom (tj. Isusu prisutnom u Euharistiji), od Pape Pija XI.

Enciklika Pape Pio XI. "Miserentissimus Redemptor" (Premilostivi Otkupitelj) iz 1928. godine (ima na hrvatskom kratki tekst o enciklici na http://www.katolici.org/srce/studija.html , toč. II. 3, a cjeloviti tekst se može naći na http://www.vatican.va/holy_father/pius_xi/encyclicals/documents/hf_p-xi_enc_08051928_miserentissimus-redemptor_en.html i http://www.totustuus.biz/users/magistero/p11miser.htm) završava jednom lijepom molitvom zadovoljštine (enciklika se i bavi zadovoljštinom).

Pa prevodim molitvu toga pape za zadovoljštinu Presvetom Srcu Isusovom:


Klanjajući se pred Tvojim oltarom, mi želimo posebnim iskazivanjem počasti dati naknadu za nedostojnu hladnoću i uvrede kojima sa svih strana biva od ljudi ranjeno tvoje preljubljeno Srce.

Preslatki Isuse, tvoja neizmjerna ljubav za ljude biva nažalost, s velikom nezahvalnošću, uzvraćena zaboravom, zanemarivanjem i podcjenjivanjem. Sjeti se da se čak i mi u drugim prigodama kaljamo tolikom nezahvalnošću. Osjećajući stoga živu bol, molimo Te da nam iskažeš Svoje milosrđe. Želimo stoga iskrenim kajanjem dati naknadu ne samo za grijehe koje smo mi počinili, nego također grijehe onih koji, lutajući daleko od puta spasenja, odbijaju slijediti Tebe kao pastira i vodiča, ostajući uporni u svojoj nevjeri, ili su, gazeći krsna obećanja, zbacili slatki jaram Tvoga zakona.

Nastojeći okajati sve te žalosne prijestupe, nudimo naknadu za svaki od njih posebno:

za neskromnost i nečednost u življenju i oblačenju;

za sablažnjavanje nedužnih duša putem iskvarenog odijevanja;

za profaniranje blagdana;

za užasno vrijeđanje Tebe i Tvojih svetih;

za uvrede protiv tvojega Namjesnika i svečeništva;

za nemar i strašna svetogrđa kojima se pogrđuje čak i Sakrament božanske ljubavi;

te naposljetku za javne grijehe kojima nacije niječu prava i naučavanje Crkve koju si Ti osnovao.

Kao naknadu za pogrđenu božansku čast, prikazujemo Ti onu zadovoljštinu koju si Ti sam jednom ponudio na križu Ocu i koja se svakoga dana obnavlja na oltarima: nudimo Ti je popraćenu zagovorom Djevice Majke, svih svetih i duša vjernih.

Svim srcem obećajemo da ćemo naknaditi, koliko je u našoj moći, uz pomoć Tvoje milosti, za grijehe koje smo počinili mi i drugi i za ravnodušnost prema Tvojoj tako velikoj ljubavi putem čvrste vjere, svetosti života, savršenim obdržavanjem evanđeoskog zakona, osobito ljubavi.  Također obećajemo svim snagama nastojati da spriječimo uvrede protiv Tebe, te da privučemo što više ljudi da Te slijede i nasljeduju.

Primi, molimo Te, najdobrostiviji Isuse, po zagovoru Blažene Djevice Marije Naknadnice, ovu naknadu koju Ti nudimo, i očuvaj nas po daru konačne ustrajnosti u vjernoj poslušnosti Tebi i u Tvojoj službi do naše smrti, kako bismo jednog dana mogli doći u onu domovinu, u kojoj Ti sa Ocem i Duhom Svetim živiš i kraljuješ, Bog, po sve vijeke vijekova. Amen.

Molitve